**ΘΕΜΑ:** Ανάθεση υπηρεσιών καθαριότητας

Ημ/νία υποβολής ***25/02/2023***

**Ερώτηση:**

Η οικονομική επιτροπή, μπορεί κατά την κρίση της, να αποφασίζει για τη σύναψη και ανάθεση δημόσιας σύμβασης, σύμφωνα με τις διατάξεις του ν. 4412/2016 (Α’ 147) για την εκτέλεση συγκεκριμένων υπηρεσιών καθαριότητας κοινόχρηστων χώρων και δημοτικών κτιρίων κλπ. Με την ως άνω απόφαση της οικονομικής επιτροπής, καθορίζονται ιδίως, το αντικείμενο των παρεχόμενων υπηρεσιών, η διάρκεια και η περιοχή, εντός της οποίας αυτές παρέχονται. (άρθρο 61 παρ.1 του ν. 3979/2011, όπως αντικαταστάθηκε από το άρθρο 178 του Ν.4635/2019 και το άρθρο 117 του Ν.4674/2020 και τροποποιήθηκε από το άρθρο 57 του Ν.4795/21) Μετά τη ψήφιση του ν. 5013/2023 έχει καταργηθεί αυτή η αρμοδιότητα ή παραμένει στην Ο.Ε.;

**Απάντηση:**

Σύμφωνα με τις περιπτ. στ’ και ζ’ της παρ.1 του άρθρου 72 του ν.3852/10, όπως αντικαταστάθηκαν από το άρθρο 31 του ν.5013/2023 η Οικονομική Επιτροπή ασκεί τις ακόλουθες αρμοδιότητες:

στ) Αποφασίζει για την κατάρτιση των όρων, τη σύνταξη των διακηρύξεων, τη διεξαγωγή και κατακύρωση κάθε μορφής δημοπρασιών και διαγωνισμών, συμπεριλαμβανομένων και αυτών που αφορούν σε έργα, μελέτες, προμήθειες και υπηρεσίες, καθώς και τη συγκρότηση των ειδικών επιτροπών διεξαγωγής και αξιολόγησης από μέλη της ή ειδικούς επιστήμονες, υπαλλήλους του Δήμου ή δημόσιους υπαλλήλους

ζ) Ασκεί τα καθήκοντα αναθέτουσας αρχής κατά το στάδιο που προηγείται της σύναψης των συμβάσεων έργων, μελετών, υπηρεσιών και προμηθειών, ανεξαρτήτως προϋπολογισμού, πλην των περιπτώσεων της απευθείας ανάθεσης, που υπάγονται στην αρμοδιότητα του Δημάρχου και αποφασίζει για την έγκριση και παραλαβή των πάσης φύσεως μελετών του δήμου, σύμφωνα με το άρθρο 189 του ν. 4412/2016.

Με το άρθρο 31 του ν.5013/2023 τροποποιήθηκαν διατάξεις του άρθρου 72 του ν.3852/10.

Συνεπώς, άλλες αρμοδιότητες που έχουν εκχωρηθεί στην Οικονομική Επιτροπή με άλλες διατάξεις άλλων νόμων, δεν θίγονται και εξακολουθούν να ισχύουν.

Σύμφωνα με το άρθρο 61 παρ.1 του ν. 3979/2011, όπως ισχύει

«Η οικονομική επιτροπή, μπορεί κατά την κρίση της, να αποφασίζει για τη σύναψη και ανάθεση δημόσιας σύμβασης, σύμφωνα με τις διατάξεις του ν. 4412/2016 (Α’ 147) για την εκτέλεση συγκεκριμένων υπηρεσιών καθαριότητας κοινόχρηστων χώρων και δημοτικών κτιρίων κλπ.

Με την ως άνω απόφαση της οικονομικής επιτροπής, καθορίζονται ιδίως, το αντικείμενο των παρεχόμενων υπηρεσιών, η διάρκεια και η περιοχή, εντός της οποίας αυτές παρέχονται.»

Κατόπιν των ανωτέρω, δεδομένου ότι η Οικονομική Επιτροπή ασκεί (έπειτα από τις τροποποιήσεις του ν.5013/23) τα καθήκοντα αναθέτουσας αρχής κατά το στάδιο που προηγείται της σύναψης των συμβάσεων, σε συνδυασμό με το ότι η αρμοδιότητα απόφασης για την ανάθεση συμβάσεων καθαριότητας έχει ανατεθεί με άλλη διάταξη, η Οικονομική Επιτροπή παραμένει το αρμόδιο όργανο για να αποφασίσει για όσα διατυπώνετε στο ερώτημά σας, καθώς το Δημοτικό Συμβούλιο καθίσταται αρμόδιο για όσα έπονται της σύμβασης.